PTA-tienermeisies rand skolier aanTwee meisies aan Hoërskool Overkruin in die noorde van Pretoria is in hegtenis geneem en met ‘n waarskuwing vrygelaat nadat hulle ’n mede-leerling verlede week by die skool aangerand het, het Beeld Dinsdag berig. Die 15-jarige meisie is Donderdagoggend voor haar klaskamer aangeval en in die gesig en oor haar lyf geslaan en geskop. Haar aanvallers was onderskeidelik 17 en 18 jaar oud. Die geveg hou glo verband met ’n geskinder oor een van die betrokke meisies wat moontlik swanger is. Van die leerlinge het met hul selfone ‘n video geneem van die voorval en dit op YouTube versprei. Die meisie is met die vuis geslaan. Haar neus het gebloei en haar oog was toegeswel. Haar kop is ook só hard teen ’n venster gestamp dat die ruit gebreek het. Die slagoffer se pa het ŉ klag by die polisie aanhanging gemaak waarna die twee meisies in hegtenis geneem is. Die skool het ook die meisies geskors hangende ŉ ondersoek. Hulle is in die sorg van hul ouers vrygelaat. Cobus Nel, skoolhoof, het gesê daar sal by die tugverhoor aanbeveel word dat die oortreders permanent uit die skool geskors word. – SAPA